Спектакль премьераһы 11 ноябрҙә тулы аншлаг менән үтте. Авторҙары - Зөһрә һәм Таңсулпан Бураҡаевалар, ҡуйыусы режиссер - Зиннур Сөләймәнов. Ролдәрҙе Башҡортостан Республикаһының атҡаҙанған артисы, Ш.Бабич исемендәге йәштәр премияһы лауреаты Илгиз Таһиров, актерҙар Рәмзил Сәлмәнов, Шәһит Хамматов, Салауат Юлдашбаев, Зөлхизә Абдуллина, Гөлсәсәк Зарипова, Әбйәлил Үтәбаев, Лилиә Исҡужина, Ләйсән Миңлеғәлиева, Зәриә Моратова башҡара. Әкиәт геройҙары арбаға тейәлеп, уйнап-шаярып, йырлап-бейеп, кәмит күрһәтеп йөрөгәс, һеҙ уларҙы Бремен музыканттары тип тә уйлап ҡуйырһығыҙ. Улай уйлаһағыҙ, төптө яңылышырһығыҙ. Әкиәт арбаһы тәгәрмәстәре бер үк ваҡытта тарих менән бөгөнгө, әкиәт менән ысынбарлыҡ, мөхәббәт менән нәфрәт, яуызлыҡ менән изгелек, аҡ менән ҡара, батырлыҡ менән ҡурҡаҡлыҡ, Урал менән Шүлгән арауығында ла тәгәрәй. Сәхнә туҡтауһыҙ хәрәкәттә, костюмдарҙың сағыу, ваҡиғаларҙың етеҙ барыуы уны үҙебеҙ йәшәгән заман ритмына тиң итә.